《雁奴》
宋代·方一夔

雁落常水宿，奴辄警暗晦。己逸渠处劳，祸患出恩爱。

老渔穷意巧，半夜弄光怪。奴亟告其群，举群惊相戒。

渔火不时明，奴告不息喙。众方恬梦寐，不悟伏机械。

一夕虽屡惊，四顾无己害。利嘴丛之身，尤恐奴相卖。

渔者乘其嚣，尺箠尽同队。辱令孟坚死，依势博陆败。

小忠误平昔，今日复何悔。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。